Diari Oficial de la Generalitat Valenciana


Sumari del DOGV 5743, del 16-04-2008 (2008/4355)

RESOLUCIÓ de 26 de març de 2008, del sotssecretari de la Conselleria de Benestar Social, per la qual s'obri el termini d'integració en la borsa d'ocupació per a substitucions temporals en llocs de treball d'auxiliar de clínica en la província d'Alacant.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5743

Data del DOGV
:   16-04-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/4355


Data del document
:   26-03-2008

Organisme emissor
:   Conselleria de Benestar Social

Tipus de document
:   Resolució

Descriptors 

:   * administració regional
    * personal sanitari
    * treball temporal
    * concurs administratiu

RESOLUCIÓ de 26 de març de 2008, del sotssecretari de la Conselleria de Benestar Social, per la qual s'obri el termini d'integració en la borsa d'ocupació per a substitucions temporals en llocs de treball d'auxiliar de clínica en la província d'Alacant. [2008/4355]
Vista la Sentència núm. 22/08, de 18 de gener de 2008, de la Secció Segona de la Sala Contenciosa Administrativa del Tribunal Superior de Justícia de la Comunitat Valenciana, que estima el recurs contenciós administratiu interposat pel Sindicat d'Auxiliars d'Infermeria contra la Resolució d'1 de febrer de 2006, de la conselleria de Benestar Social, que va convocar la constitució de la borsa d'ocupació per a substitucions temporals en la província d'Alacant, acte administratiu que anul·la per ser contrari a dret quant als requisits que s'establixen per a inscriure's en la categoria d'auxiliar d'infermeria (auxiliar de clínica), els quals han de ser substituïts pel títol d'auxiliar d'infermeria.
Atés el que disposa l'article 118 de la Constitució Espanyola i els articles 17.2 de la Llei Orgànica 6/1985, d'1 de juliol, del Poder Judicial, i 103.2 de la Llei 29/1998, de 13 de juliol, reguladora de la Jurisdicció Contenciosa Administrativa que establix l'obligatorietat del compliment de les sentències i la resta de resolucions fermes dictades per jutges i tribunals de justícia.
Vista l'Ordre de 4 d'octubre de 2005, del conseller de Justícia, Interior i Administracions Públiques, que disposa en l'article 2 la constitució de la borsa d'ocupació especifiques per a substitucions temporals en llocs d'atenció directa en l'àmbit de la conselleria de Benestar Social, i delega en la sotssecretaria el nomenament i cessament del personal funcionari interí i la contractació i cessament del personal laboral temporal en tals supòsits.
La constitució de les borses ha de respectar els criteris establits en l'Ordre de 17 de gener de 2006, de la conselleria de Justícia, Interior i Administracions Públiques, sobre la regulació de borsa d'ocupació temporal.
Fent ús de les facultats delegades, esta sotssecretaria, per Resolució d'1 de febrer de 2006 (DOGV núm. 5.194, de 8 de febrer 2006), va convocar per a la província d'Alacant borses d'ocupació per a substitucions temporals, que tinguen com a objecte la substitució del personal per incapacitat temporal, llicència per maternitat, llicència per matrimoni, llicència sense retribució, plans de vacances, permís sindical i acumulació de tasques, en llocs d'atenció directa.
És per això que, de conformitat amb el que establix l'Ordre de 17 de gener de 2006. de la conselleria de Justícia, Interior i Administracions Públiques, i fent ús de les facultats que té delegades esta sotssecretaria, resol:
Primer
Convocar els aspirants dels llocs de la categoria que tot seguit es detalla, perquè en el termini de deu dies hàbils, comptats a partir de l'endemà de la publicació d'esta resolució en el Diari Oficial de la Comunitat Valenciana, presenten en la Direcció Territorial de la conselleria de Benestar Social d'Alacant, o en qualsevol de les oficines públiques previstes en l'article 38 de la Llei de Règim Jurídic de les Administracions Públiques i del Procediment Administratiu Comú la sol·licitud d'inscripció, el full d'autobaremació, la documentació acreditativa dels mèrits al·legats i l'acreditació de la titulació requerida per a la categoria que a continuació es detalla:
Categoria NA Grup Titulació
Auxiliar de clínica L D Auxiliar d'infermeria o equivalent \*
\*Es considera equivalent:
- Tècnic de cures auxiliars d'infermeria (grau mitjà de la branca sanitària)
- Tècnic auxiliar d'infermeria (primer grau de branca Sanitària)
Segon
El personal laboral temporal que cesse per alguna de les causes establides en l'Ordre de 17 de gener de 2006 haurà de presentar davant la comissió delegada específica, en el termini de 10 dies hàbils comptats a partir de l'endemà de la data de notificació o del cessament, si este fóra posterior, la sol·licitud d'inscripció en la borsa, el full d'autobaremació amb la documentació acreditativa dels mèrits al·legats, en els mateixos llocs referits en l'apartat primer d'esta resolució. Els mèrits al·legats hauran d'haver-se obtingut amb anterioritat a la finalització del termini de presentació de sol·licituds que s'obri amb la publicació de la present resolució. El personal cessat que no present la sol·licitud d'incorporació en el termini previst s'entendrà perdran el seu dret.
Tercer
Els aspirants seran ordenats tenint en consideració els mèrits relacionats en l'apartat quart de la Resolució d'1 de febrer de 2006, de la sotssecretaria de la conselleria de Benestar Social, per la qual es convoca la constitució de les borses d'ocupació per a substitucions temporals, en la província d'Alacant (DOGV núm. 5.194, de 8 de febrer de 2006).
Quart
Els mèrits esmentats en l'apartat anterior s'acreditaran d'acord amb el que disposa l'apartat cinqué de l'esmentada Resolució d'1 de febrer de 2006, de la sotssecretaria de la conselleria de Benestar Social, que s'hauran d'haver obtingut amb anterioritat a l'acabament del termini de presentació de sol·licituds que s'obri amb la publicació d'esta resolució.
La documentació presentada, si és còpia de l'original, haurà d'anar degudament confrontada.
Cinqué
La Comissió Delegada Específica de seguiment de borsa d'ocupació temporal, prevista en l'apartat segon de la Resolució d'1 de febrer de 2006 (DOGV núm. 5.194, de 8 de febrer de 2006), d'esta sotssecretaria, analitzarà les sol·licituds presentades i efectuarà la baremació dels mèrits al·legats, i procedirà a la integració del personal en la borsa d'acord amb la puntuació obtinguda.
En el cas que el nombre de sol·licituds que es presente siga molt nombrós en relació amb els llocs que es preveja cobrir, la Comissió Delegada Específica podrà establir el nombre total de persones que hagen d'integrar la borsa, per la qual cosa podrà adoptar el criteri de no baremar els aspirants que no superen una determinada puntuació mínima segons l'autobarem presentat.
La composició provisional d'esta es farà pública en la pàgina web de la conselleria de Benestar Social i en els taulers d'anuncis de la seu central i Direcció Territorial de la conselleria de Benestar Social d'Alacant.
Els aspirants disposaran d'un termini de 10 dies hàbils per a formular les al·legacions que s'estimen oportunes en relació amb la puntuació atorgada. La Comissió Delegada Específica estudiarà les al·legacions presentades i, en el termini màxim d'un mes, formularà proposta de la llista definitiva a la Sotssecretaria que dictarà una resolució en què es constituïsca definitivament la borsa i ordenarà la seua publicació en els llocs indicats anteriorment.
La sol·licitud d'inscripció i el full d'autobaremació a la qual es referixen els punts precedents s'acompanyen com a annexos I i II d'esta resolució.
Sisé
La present resolució posa fi a la via administrativa i en contra es pot interposar recurs de reposició, amb caràcter potestatiu, davant el conseller de Justícia i Administracions Públiques en el termini d'un mes a partir de l'endemà de la seua publicació, de conformitat amb els articles 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si no es recorre en reposició i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, els interessats poden interposar recurs contenciós administratiu davant el Jutjat Contenciós Administratiu de València en el termini de dos mesos a comptar des de l'endemà de la publicació d'esta resolució.
València, 26 de març de 2008.- El sotssecretari, p. d. (Ordre de 4 d'octubre de 2005, DOGV núm. 5.108, de 6 d'octubre de 2005): Mariano Vivancos Comes.